langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl nl gl pt gl en gl en gl en gl en gl gl gl gl en en gl pt en fr gl en gl en gl gl en es en pt en es

text:
Novas (Auditorio Municipal) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Concello de Ourense - Cultura - AUDITORIO MUNICIPAL
A danza e o circo, protagonistas na oferta cultural do Auditorio municipal para esta fin de semana
Ourense, 25 de abril de 2018.
O Auditorio municipal ofrece esta fin de semana unha dobre cita coa danza e co circo dentro da súa programación. O sábado, desde as 20:30 horas na sala principal, o grupo Traspediante interpretará Plastic, unha obra de Rut Balbís interpretada por Paula Quintas.
Desde a antítese ou desde a retórica, Traspediante propón unha recuperación da memoria corporal desde dentro cara a fóra. Como emanan substancias desde o noso interior e podemos trasladalas a un código plástico estético e conservalo? Un traslado emocional pola traxectoria persoal e artística do propio corpo, datas, pegadas, obxectos, estimulación sensorial e cicatrización corporal lévannos ás ideas referenciais da historia da arte, xogos luminosos e transposicións.
O espectáculo de danza durará 50 minutos e as entradas custan 3 € [en www.ataquilla.com ou na sala de exposicións Afundación] ou 4 € na billeteira do Auditorio, dúas horas antes da función.
O domingo 29 ás 12:00 horas volve a programación infantil ao Auditorio co espectáculo Erori, de Cair Circo, para todos os públicos. Accións sinxelas e cotiás que derivan en acrobacias mediante golpes e caídas, contrastan con coreografías visuais de danza e malabares. O absurdo, o sinxelo e o universal está presente nas disparatadas rutinas de circo. Unha dramaturxia non lineal que cada espectador vivirá dunha forma única. As entradas, coma no caso anterior, custan 3 € [en www.ataquilla.com ou na sala de exposicións Afundación] ou 4 € na billeteira do Auditorio, dúas horas antes da función.
O domingo, máis danza
O Concello de Ourense súmase este domingo á conmemoración do Día Internacional da Danza convertendo os espazos públicos da cidade nun escenario para os alumnos de oito escolas de danza da cidade e no que está previsto que participen máis de 500 persoas, con idades desde os tres anos en adiante. Entre as 10:30 e as 14:00 horas haberá actuacións de baile nos Xardíns do Padre Feijóo, na Praza de San Martiño e no Centro Marcos Valcárcel. A partir das 19:30, será a Praza Maior o escenario do espectáculo principal.


document_lang: gl

langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl nl gl pt en gl en gl en gl en gl en gl en gl en gl gl en en gl pt en fr gl en gl en gl gl en es en pt en es

text:
Novas (Auditorio Municipal) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Concello de Ourense - Cultura - AUDITORIO MUNICIPAL
A obra teatral “A Leituga” e o musical “Fantasía coas palabras”, protagonizan esta semana as actividades do Auditorio Municipal
Ourense, maio de 2018.
O Auditorio municipal de Ourense acollerá esta semana unha variada programación que aposta polo teatro para adultos e o musical, e que ofrece a  posibilidade de visitar as obras que participaron na Exposición Bienal de Pintura do Eixo Atlántico, que estará aberta até finais do mes de maio. As entradas para as dúas citas programadas pódense adquirir en www.ataquilla.com.
A programación de actividades comezará o xoves, ás 20,30 horas, coa representación da obra teatral “A Leituga”, que aborda en clave de humor o conflito familiar que se produce nunha familia ante a proximidade da morte dos seus membros de maior idade.
Trátase dunha montaxe dirixida por Víctor Duplá e que contará cun elenco de luxo con actores da talla de Antonio Durán “Morris”, Mercedes Castro, María Vázquez, Xosé Barato e Federico Pérez.
As entradas terán un prezo de 5 euros e poderanse mercar na web ataquilla.com.
O domingo, 27 de maio, ás 12,00 horas terá lugar a representación da obra “Fantasía coas palabras” , un espectáculo musical que corre parello á edición dun disco do mesmo nome editado por Sonárboré na primavera de 2017. O espectáculo conta con música en directo e acción teatral a cargo de María Faltri, Jorge Juncal e Juansy Santomé. A duración da obra é de 60 minutos. Entradas en www.ataquilla.com, dende tres euros.
Por outra banda o vestíbulo do Auditorio acollerá até finais de maio a exposición da Bienal de Pintura do Eixo Atlántico, resultado do concurso que cada dous anos organiza o Eixo e que percorre os principais puntos da eurorrexión Galicia-Norte de Portugal.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl eo gl fr es gl gl en en gl pt en fr gl en gl en gl gl en es en pt en es

text:
Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Concello de Ourense - Cultura - AUDITORIO MUNICIPAL - Contacto e horario
O horario habitual do Auditorio Municipal é de luns a venres entre as 8.30 h e as 14.30 h.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl gl en gl en gl en gl gl en en gl pt en fr gl en gl en gl gl en es en pt en es

text:
Novas (Banco de España) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
A Sala Valente estrea exposición de Baldomero Moreiras
Ourense, febreiro de 2018.-
Baixo o título “O eco das amazonas”, o artista ourensán Baldomero Moreiras, estrea unha mostra onde a Muller é a grande protagonista. A exposición, que permanecerá na Sala Valente ata o 29 de abril, enche o espazo expositivo de profundidade e promove unha reflexión sobre a autolesiva desigualdade que como sociedade aínda hoxe non somos quen de erradicar.
Desde o Concello de Ourense, valorando o carácter extraordinario desta exposición, contribuímos a que sexa eixo dun amplo programa de actividades artísticas: visita guiada musical con Juan Manuel Vázquez e Irma Ferández Alonso, recital de poesía de Chus Pato, concerto de guitarra de Tomás Camacho, e dúas conferencias de Xosé Carlos Sierra e Manolo Menor Currás, que se sucederán desde o día 8 de marxo ata o 12 de abril. Estupendos complementos dunha exposición que nos enche de orgullo pór á disposición de toda a cidadanía.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl gl io gl es gl gl gl gl en en gl pt en fr gl en gl en gl gl en es en pt en es

text:
Eventos para el mes de - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Concello de Ourense - Cultura - CENTRO MUNICIPAL ÁNGEL VALENTE
[13 Decembro 2018 11:30 ] - [31 Marzo 2019]
ANTÓN FAILDE E A NATUREZA RECOÑECIDA
Centro Cultural Ángel Valente
Antón Faílde e a natureza recoñecida
Na sala Valente (rúa do Paseo 20), de martes a sábado de 11 h a 13.30 h e de 18.30 h a 21.30 h e os domingos de 11 h a 13.30 h.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl gl gl en gl en gl en gl en gl gl gl en gl gl en gl en gl en gl en gl en gl gl en gl gl en gl gl en hu gl es es gl en en gl gl es es en en gl gl gl es es pt en hu es gl en en es gl en gl gl en gl en gl en gl en gl en gl gl en gl pt en gl en gl en gl en gl gl en it fr fr gl gl gl gl nl it gl it en it en gl fr fr fr fr fr en es es ceb gl es es en gl es en en en gl gl pt en gl gl en gl gl gl en gl gl en en gl pt en gl en gl gl en gl en es en es gl en gl gl gl en gl ast gl en gl en gl pt en gl en gl en gl es gl es gl es gl es es gl es pt gl es es es en gl en gl pt gl en gl en gl en gl en gl en gl en gl en gl en gl en gl en gl en gl gl gl gl en en gl pt en fr gl en gl en gl gl en es en pt en es

text:
Novas (Portada) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
A MOTI celebra quince anos de vida cunha programación variada con música, maxia, danza, monicreques e grafittis
O salón de plenos do Concello de Ourense acolleu a presentación da décimo quinta edición da Mostra de Teatro Infantil (MOTI) de Ourense, un clásico da programación de Nadal que este ano se celebrará o día 21 e do 26 ao 30 de decembro en diferentes escenarios pero co mesmo obxectivo: o de ilusionar a mocidade e facela soñar a través do teatro. Baixo o lema “o teu tempo cos nenos é o mellor agasallo”, a 15-MOTi presenta 19 espectáculos que se repartirán entre o Campus de Ourense, o Teatro Principal, o Auditorio Municipal e a propia rúa, caso da obra que abrirá o certame este venres 21 desde as 19:00 horas: Moti a culleradas (marchando unha de Moti), a cargo da compañía ourensá Trécola Teatro.
O alcalde de Ourense, Jesús Vázquez, cualificou a MOTI de actividade “imprescindible”, xa que “é unha actividade de formación ao tempo que damos a oportunidade de que pais e nais compartan con eles un tempo moi valioso”, valoraba o rexedor durante a presentación. O Concello de Ourense, principal promotor do certame a través da área de Cultura (xunto a Universidade de Vigo e Deputación de Ourense), “está a dedicarlle moitas enerxías nos últimos anos a facerlle a vida máis doada aos pais e nais desta cidade”, dixo o alcalde, “porque cremos na conciliación da vida laboral e familiar, e porque cremos que a Cultura é un ben de primeira necesidade para todos os cidadáns”.
Música, maxia, danza, monicreques e mesmo grafittis.. son algunhas das variedades do teatro que poderemos ver este ano na MOTI grazas ao traballo de Sarabela teatro, compañía organizadora do evento. Neste sentido, Fernando Dacosta afirmaba que “a ilusión dos nenos e a ollada que poñen cando sobe o telón é o principal motor desta MOTI”. A indispensable colaboración de todas as institucións representadas, dixo, “fai posible que as entradas poidan pagarse a 3 e 4€” coa intención de que vaian cantas máis persoas mellor.
A recadación dos espectáculos da MOTI no Campus de Ourense irá, un ano máis, para Unicef, entidade que vén de recoñecer Ourense como “cidade amiga da Infancia”
Entradas: Teatro Principal, Auditorio: 4 € **; Campus: 3 €; rúa: de balde.
Información sobre os espectáculos: motiourense.blogspot.com
A exposición Terra adentro, de Carlos Costoya, dialoga no Museo Municipal sobre a terra que habitamos e os seus personaxes, mesturando intimidade e crítica social
Ourense, 11 de decembro de 2018.
As salas I e II do Museo Municipal acollen, até o 10 de febreiro de 2019, a exposición Terra adentro, do artista ourensán Carlos Costoya. Trátase dunha colección de 30 obras de pequeno -paisaxe- e grande formato -retratos- de técnica tradicional, óleo sobre lenzo, que fan da mostra “un exemplo de implicación e coidado dos materiais”, en palabras de Eva Torres, directora do espazo expositivo.
Terra adentro describe un traballo de concepto e de reflexión, unha homenaxe aos paisaxes máis nosos. “Levo 25 anos de bodegueiro na Ribeira Sacra, estas paisaxes son as fontes das que me alimento”, resume o autor. A beleza colorista en tons fríos, pardos e na gama de ocres, contrasta con tons cálidos coma o vermello, que reforzan a imaxe central. Así, a exposición versa sobre a terra que habitamos e os seus personaxes, e nela hai un discurso intimista que non elude a crítica social en moitos dos seus lenzos.
Costoya é fillo da artista Maite Vázquez, quen colaborou durante moitos anos en actividades artísticas e educativas do Concello de Ourense. “Temos estilos diferentes”, dixo na presentación, “pero grazas a ela sempre tiven moitos materiais ao meu alcance”.
“Xa levo 30 exposicións en 10 países diferentes, pero en Ourense levaba 9 anos sen facelo”, afirmaba Costoya na presentación. “Non hai moitos espazos, pero é certo que esta arte está en declive: impera o discurso da arte vertical”. Aínda así, a súa obra pódese ver en diferentes espazos, tanto públicos como privados, especialmente en azulexos.
Precisamente sobre este soporte presentarase mañá, mércores, durante a inauguración da exposición, unha peza en homenaxe ao cineasta Carlos Velo, en colaboración coa Fundación do mesmo nome.
(Na imaxe, o artista Carlos Costoya, coa Concelleira de Cultura, Belén Iglesias e a Directora do Museo, Eva Torres)
Axenda Cultural do Concello de Ourense para os próximos días
Ourense, decembro de 2018.-
As entradas están á venda en www.ataquilla.com e, dúas horas antes da función, no despacho de billetes. Información, en www.ourensecultura.com
Ourense. 11 de decembro de 2018. A Concellería de Cultura ten, esta segunda semana de decembro, unha intensa axenda de actividades coa música como principal protagonista. Velaquí a axenda para os vindeiros días:
19:30 horas. Museo Municipal.
Inauguración da exposición Terra Adentro, de Carlos Costoya.
20:30 horas. Auditorio de Ourense.
O lago dos cisnes. Ballet Nacional Ruso, de Serguey Radchenko.
20:00 horas. Teatro Principal.
Concerto do pianista Javier Perianes. VI Ciclo de Enclave de Cámara
20:30 horas. Auditorio de Ourense.
A Cincenta. Ballet Nacional Ruso, de Serguey Radchenko
18:00 e 19:00 horas. Auditorio de Ourense, sala Apego
As Parábolas, de Pakolas. Teatro infantil. (até 5 anos).
20:00 horas. Teatro Principal.
Concerto de Lorena Paz e Tamara Lorenzo. III Ciclo Lírico de Ourense.
20:30 horas. Auditorio de Ourense
Concerto de Sergio Dalma.
17:30 horas. Auditorio de Ourense.
Paio e o poder da música, de Oviravai producións. Musical infantil.
12:00 horas. Auditorio de Ourense.
Aladino e a lámpada marabillosa (o musical), de Avento producións teatrais.
Aberto o prazo para o Concurso de Beléns Públicos do Concello de Ourense, que premiará as mellores propostas de entidades, familias e escolares
Ourense, 7 de decembro de 2018
O Concello de Ourense convoca a edición número 23 do Concurso de Beléns Públicos de Ourense. O certame premiará os mellores nacementos que se expoñan ao público na cidade durante as datas de Nadal, en tres modalidades: entidades, familiares e escolares. As persoas interesadas en participar poden formalizar a inscrición ate o día 14 de decembro, a través do Rexistro Xeral na Casa do Concello. As bases completas pódense consultar na páxina web da Concellería de Cultura, ourensecultua.com.
Na categoría de Entidades poderán participar todas as asociacións sen ánimo de lucro e establecementos comerciais debidamente acreditados; e optarán a un primeiro premio de 400 euros e un segundo de 300. Na categoría Familiares premiaranse con 300 e 200 euros os dous mellores beléns instalados en domicilios particulares, mentres que na categoría escolar daranse premios pola mesma contía a aqueles realizados por alumnos e alumnas de ensino non universitario. Así mesmo, establécese un premio especial de 300 € á creatividade e singularidade nos materiais e no deseño xeral da montaxe do Belén, de entre todos os presentados a concurso en todas as categorías, podendo acumularse a calquera outro premio.
Os beléns estarán á vista e/ou abertos ao público en escaparates, vitrinas, mostradores, recunchos, etc. En lugares de máis difícil acceso como en centros de ensino, residencias ou casas particulares, a apertura ao público será como mínimo de dúas horas ao día, dentro do horario comercial, e terán que estar ben sinalizados cun cartel no exterior do edificio.
De acordo coas bases do certame, valoraranse os materiais empregados e os efectos de luz, auga e outras creacións, tendo en conta o seu valor artístico, histórico e relixioso. Primaranse os beléns que sexan de nova elaboración sobre os fixos nun espazo, ou aos que simplemente se lle engadan escenas, elementos decorativos ou elementos utilizados en anos anteriores.
O xurado visitará os beléns os días 20 e 21 de decembro para a súa cualificación e facendo pública a decisión o 22 de decembro nos medios de comunicación locais e no espazo web da Concellería de Cultura.
Concerto de Javier Perianes (piano), VI Ciclo de Música de Cámara de Ourense
Ourense, novembro de 2018.-
Un referente a nivel internacional, Javier Perianes, ofrecerá o vindeiro 13 de decembro un dos concertos máis agardados da temporada camerística en Ourense. O pianista andaluz, un dos músicos españois con maior proxección internacional, volve ao Teatro Principal da cidade cun programa composto por obras de Chopin, Debussy e El amor brujo de Manuel de Falla.
Premio Nacional de Música 2012 e “Artista do ano 2019” nos International Classical Music Awards (ICMA), o seu recital en Ourense enmárcase no medio dunha nutrida actividade concertística: a Galicia chega tras unha xira por Alemaña na que debutou coa Konzerthausorchester Berlin e a Gewandhausorchester Leipzig. En decembro iniciará un tour polos EEUU interpretando o Concerto para piano num. 27 de Mozart xunto coa Orpheus Chamber Orchestra e que rematará coa súa volta ao Carnegie Hall de Manhattan. Despois, unha xira por España coa London Philharmonic Orchestra e Juanjo Mena que finalizará no Royal Festival Hall de Londres; así como unha xira de recitais en solitario por toda Europa.
Perianes, que naceu en Huelva e continuou a súa formación en Sevilla e Madrid co mestre Josep Colom (que tamén actuará en maio en Ourense) sóubose rodear de grandes pianistas como Richard Goode, Alicia de Larrocha ou Daniel Barenhoim na súa etapa formativa. En pasadas temporadas actuou xunto á Wiener Philharmoniker, a Royal Concertgebouw, as sinfónicas de Chicago, Boston e San Francisco ou a Filharmónica de Oslo, entre moitas outras.
Artista exclusivo do selo Harmonia Mundi, o seu álbum dedicado a Falla – que inclúe Noches en los jardines de España e unha selección de pezas para piano – foi nomeado ao Grammy Latino 2012. Destaca tamén o seu disco publicado xunto con Pablo Heras-Casado e dedicado a Béla Bartók. O pasado 30 de novembro publicouse o último proxecto discográfico de Perianes, o que dedicou a Debussy co gallo do centenario do seu pasamento con pezas do período tardío do compositor.
- Nocturnos op. 48 (14’)
o Op. 48 n.º 1 en Do menor
o Op. 48 n.º 2 en Fa sostido
- Sonata n.º 3 en Si menor op. 58 (25’)
o Scherzo. Molto vivace
o Finale. Presto non tanto
o Danseuses de Delphes
o Le vent dans la plaine
o La fille aux cheveux de lin
o Le sérénade interrompue
o La cathédrale engloutue
Manuel de Falla (1876-1946)
- El amor brujo
o Danza del Terror
o Danza Ritual del Fuego
Máis información con todas as novidades do ciclo en www.enclavedecamara.com, facebook, twitter
Entradas online á venda en www.ataquilla.com e na billeteira do teatro dende dúas horas antes do
O Enclave de Cámara está organizado polo Concello de Ourense e conta coa colaboración da
Deputación Provincial de Ourense, do Teatro Principal e da Corporación Radio e Televisión de
Roberto Conde | Comunicación Enclave de Cámara
610 98 78 09 | info@enclavedecamara.com
O Ciclo de Lírica e as Noites Sabineras poñen as notas musicais na axenda de Cultura para esta fin de semana
Ourense, 27 de novembro de 2018.
O dúo formado polo tenor Pablo García-López, un dos nomes máis destacados do presente e do futuro da lírica, xunto co recoñecido pianista Aurelio Viribay, ofrecerá este venres, 30 de novembro, o segundo dos concertos do Ciclo de Lírica. Será, desta vez no Liceo de Ourense ás 20:00 horas. Só unha hora despois, no Auditorio Municipal, a alternativa para os amantes da música do cantautor Joaquín Sabina a cargo dunha banda liderada polo excepcional músico Pancho Varona. Son só dúas das citas culturais da fin de semana en Ourense, no que tamén haberá lugar para o espectáculo familiar de Nadal e para a clásica cita dos domingos co teatro infantil, desta vez en clave de danza.
III Ciclo Lírico De Ourense.
Venres 30 Novembro 20:00 horas. Liceo. Entradas, desde 5€.
O tenor cordobés Pablo García-López é un dos nomes máis recoñecidos da lírica actual, pero tamén un dos de maior proxección de futuro. Estuda canto con Juan Luque e perfecciona os seus estudos na Universität Mozarteum de Salzburgo e no Centre de Perfeccionamiento Plácido Domingo do Palau de les Arts de Valencia.
Canda el estará Aurelio Viribay, pianista especializado no acompañamento e de cantantes, formado co pianista Dalton Baldwin en Francia, con Norman Shetler en Viena, e con Félix Lavilla en Madrid. Foi profesor de Repertorio Vocal na Universität für Musik und darstellende Kunst Wien e no Konservatorium Wien, e actualmente na Escola Superior de Canto de Madrid. Foi pianista acompañante en cursos impartidos por Thomas Quasthoff na Universität Mozarteum Salzburg, Walter Berry en Cartusiana Internationale Sommerakademie Niederösterreich e Teresa Berganza na Escola Superior de Música Reina Sofía de Madrid.
Venres 30 de novembro. 21:00 horas. Auditorio Municipal. Entradas desde 14€.
Cancións que forman parte da banda sonora das nosas vidas: Pancho Varona e Antonio García de Diego son coautores de cancións como A la orilla de la chimenea, Aves de paso, Contigo, Corre, dijo la tortuga, Peor para el sol, Resumiendo ou Y sin embargo. Ademais de músicos excepcionais con moitas décadas de oficio. Unha cita inescusable para os amantes das letras do cantautor madrileño. Unha cita para cantar, bailar, rir…
Naviland, o lugar onde viven os Reis Magos.
Sábado 1 de decembro. 17:30 horas. Auditorio. Entradas desde 10€.
Unha superprodución con máis de 10 artistas en escena e coa oportunidade de que os máis pequenos se acheguen ao colo das súas maxestades de Oriente para pedirlles os seus desexos de Nadal. Recomendada para maiores de 2 anos. Os menores que non ocupen butaca, non pagan.
Nómades, de Xarope Tulú.
Domingo 2 de decembro. 12:00 horas. Auditorio. Entradas, 3€ anticipada e 4 no despacho de billetes. Recomendado para público de 6 a 12 anos. 50 minutos.
Dirección: Gena Baamonde. Intérpretes: Mara Roja, Diego Martínez e Atenea García. Nomades é un espectáculo onde o movemento, a música e a palabra convidan a viaxar por paisaxes singulares. Somos nómades, transitamos sen morada nin corpo fixo. Habitamos a beleza do diverso, esa beleza que dá cor aos outros corpos e facilita a aparición de novas tonalidades, texturas e xeitos de vivir. Onde non existe un corpo equivocado, onde é posible imaxinar as persoas en abstracto.
Palmarés do III festival internacional de danza contemporánea SÓLODOS EN DANZA 2018
Ourense, 26 de novembro de 2018.
A terceira edición do Festival Internacional de Danza Contemporánea, celebrado no Auditorio Municipal de Ourense,  repartiu os seguintes premios nos certames de creación de dúos e solos. O Festival SóLODOS EN DANZA é unha ponte de cooperación cultural entre dous continentes, América e Europa. Bailaríns e coreógrafos do mundo visitan a cidade de Ourense para gozar, compartir e bailar co público ourensán.
Artistas de toda España, internacionais e locais presentaron os seus traballos no Auditorio, onde puidemos gozar de marabillosas coreografías creadas e interpretadas por novos talentos. O palmarés é o que segue:
Premio Sólodos en Danza Ourense 2018, cuxo premio será unha xira por latinoamérica na primavera de 2019.
Coreografía [Tiempo] de Nacho Cárcaba / Intérprete Nacho Cárcaba.
Coreografía Ephimero de Paula Pérez Pinilla e Carmina Gimeno Latas / Intérpretes Paula Pérez Pinilla e Carmina Gimeno Latas.
Premio Xove, entregado polos 475 estudantes de institutos da cidade, unha iniciativa novidosa no Festival.
Premio finalista Danza en La Catedral 'Bailando con pedras'
Coreografía Cuando las aves oyen mi paso, de Ricardo Flores / Intérpretes Ricardo Flores e Diana Pinto.
O xurado do certame Sólodos 2018 estivo composto por Natividad Buil, do Festival Trayectos de Zaragoza e integrante da Red A Cielo Abierto / Red de Festivales de España; Víctor López Carbajales, xerente do Padroado Municipal de Artes Escénicas e da Imaxe de Zaragoza; Erick Jiménez, codirector Sólodos En Danza; e Maruxa Salas, codirectora Sólodos En Danza.
Os proxectos finalistas foron:
Cuando las aves oyen mi paso. México – Portugal.
Do you?, Irene Maestre e Luís Martínez Gea / Murcia -  Albacete.
Ática / Elvi Balboa e Lucía Bocanegra / Sevilla - Sanxenxo, Pontevedra.
[ tiempo ], de Nacho Cárcaba. Asturias.
Ephimero, da cía. Peace of Mind, de Zaragoza
Entre Nosotros, de Salvador Rocher. Santa Pola, Alicante
A plataforma cultural SóLODOS traballa para a difusión da danza e as artes do movemento. Os seus proxectos promoven a danza como ferramenta social e desenvolvemento cultural, xerando espazos de colaboración entre proxectos culturais, creando iniciativas que permiten o intercambio de coñecemento entre institucións públicas e privadas, centros de ensino escénico, artistas, público e a sociedade en xeral.
Máis de 300 mozos e mozas de Ourense reforzarán o uso do galego no seu día a día a través do proxecto “Biblioteca Vivente. Tesouros Vivos”
Ourense, 21 de novembro de 2018.
O Auditorio Municipalacollerá o xoves, 22 e o venres 23 a Biblioteca Vivente 'Tesouros vivos', unha experiencia que por primeira vez se desenvolve na nosa cidade e que está organizada polo Servizo de Normalización Lingüística do Concello de Ourense e por Xandobela Educación e Cultura.
Trátase dunha iniciativa que pretende impulsar o uso do galego entre as novas xeracións achegando á mocidade a persoas galego falantes con testemuñas de vida relevantes e vinculadas co Patrimonio Cultural Inmaterial e a Historia de Ourense
A través deste proxecto, 300 mozos e mozas de Secundaria e dos Ciclos de Animación sociocultural e Educación Infantil poderán “ler” libros de carne e oso que lles achegarán información sobre diversos aspectos da nosa cidade: como a súa historia ou cultura, co gallo de espertar o seu interese.
Os participantes recibiron un catálogo de oito libros, con títulos tan atractivos como: “Sabías que…?” “Con dous cornos na testa”, “Californication”, A arca de Noé” ou “Ela abriume as portas do ceo”…  co obxectivo de que escollan tres para “leer” no Auditorio.
Durante dous días os participantes poderán descubrir ás persoas que se agochan tras estas publicacións e manter con elas unha conversa que lles sirva para estimular o uso do galego no seu día a día.
A presentación deste proxecto correu a cargo da concelleira de Educación, Belén Iglesias; a técnica do Servizo de Normalización Lingüística do Concello, Mónica Fernández e de Chus Caramés, da Cooperativa Xandobela.
“A Biblioteca Vivinte é un proxecto educativo e cultural que pretende achegar coñecementos ás persoas dun xeito ameno, directo e participativo a través da interacción, entrevista e diálogo entre o alumnado participante e os libros de carne e oso”, sinalou Belén Iglesias.
A principal novidade deste proxecto, nado en Dinamarca no ano 2000, consiste en que os libros son persoas que difunden a súa experiencia a través da interacción, entrevista e diálogo con lectores e lectoras. Para ser un Libro non cómpre ser un recoñecido estudoso, senón contar con experiencia vital ou saberes cos que poder ilustrar a outras persoas.
Belén Iglesias destacou que se trata dun proxecto de largo percorrido, que comezou nas aulas, terá continuación este xoves e venres no Auditorio, pero tamén nos centros de ensino tras as xornadas de “lectura”.
A técnica de Normalización Lingüística, Mónica Fernández,  explicou que “se trata de traballar dunha forma dinámica co alumnado contra os prexuízos lingüísticos, en persoas novas que non falan galego por non ter referentes na súa casa, porque non o ven moderno ou non mola”. “Van ter a posibilidade de falar directamente con xente que ten superado eses prexuízos e que viven a nosa lingua no seu día a día con grande éxito.
Pola súa banda, a portavoz de Xandobela, Chus Caramés, explicou que as xornadas consistirán en que o alumnado poderá escoller tres dos oito títulos que se lles propuxeron, para que a súa lectura sexa “unha conversa e un diálogo” cos libros viventes.
A través de catro sesións (ás 10:00 e as 12:00 horas dos días 22 e 23 de novembro) a cativada poderá poñerse en contacto e dialogar con tres destes  “libros vivos” durante un período de tempo de media hora.
Páxinas: Primeiro ... 2 3 4 5 6 ... Último


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl it en es gl gl gl gl it gl es gl gl gl gl it en it it en en gl gl it en es gl gl gl gl en gl gl it fr es gl gl es en gl it gl es gl gl gl gl gl it es es es gl gl gl en gl it gl es gl gl gl gl gl es es gl gl gl gl gl es es gl gl gl gl es gl gl gl gl gl gl gl es es gl gl gl gl gl gl gl es gl gl gl gl gl gl gl es gl gl de gl gl gl en gl gl gl gl en es gl gl gl gl pt es gl gl en gl gl gl es es gl gl gl gl gl es es gl gl gl gl gl gl gl gl en en gl pt en fr gl en gl en gl gl en es en pt en es

text:
Eventos para el mes de - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
Concello de Ourense - Cultura - AUDITORIO MUNICIPAL
Un home entra no portal dun velorio xusto no momento no que marcha a luz. A escuridade, o forzado silencio  e a incómoda humidade que se respira na entrada evócalle un soliloquio co que percorre trazos de distintas vidas ata chegar á súa propia.
Espectáculo cheo de risos, emoción e tamén preguntas ás que ninguén ten obriga de contestar. Sobre o escenario bailan a vida e a morte ao ritmo das gargalladas do público.
Todas as vidas deberían acabar danzando así. Público adulto
Entradas 5€, anticipada aquí e no propio día na billeteira, desde dúas horas antes da actuación.
ENCONTRO ORQUESTRAL E CORAL DOS CONSERVATORIOS SUPERIORES DE MÚSICA DE GALICIA
A Consellería de Educación, Universidade e Formación Profesional, a través das súas direccións xerais, patrocina a realización de un Encontro que con carácter anual, congrega durante varios días aos compoñentes das agrupacións orquestrais e corais dos Conservatorios Superiores de Música de A Coruña e Vigo.
A finalidade deste Encontro é a de facer posible a montaxe dun programa de concerto en formato de grande agrupación instrumental e coral, e ao mesmo tempo, facilitar o coñecemento mútuo e o intercambio de experiencias a través dunha intensa convivencia, entre @s estudantes de música que cursan o grao superior nos conservatorios galegos.  O Encontro reunirá a aproximadamente a 150 intérpretes que conformarán unha grande Banda Sinfónica con Coro, conducidos polo profesor Juan Carlos Díaz.
Neste ano 2019, e por segundo ano consecutivo, o Encontro terá como epicentro a cidade de Ourense donde residirán e traballarán @s participantes no Encontro, entre os días 20 e 22 de marzo.
Sinfonía No. 3 - Circus Maximus - John Corigliano (n.1938) 35:00
I. Introitus II. Screen/Siren III. Channel Surfing IV. Night Music I V. Night Music II VI. Circus Maximus VII. Prayer
Five Hebrew Love Songs Eric Whitacre (n.1970) 10:30
I. Temuna (A Picture) II. Kala Kalla (Light Bride) III. Larov (Mostly) "Mostly,"
IV. Eyze Shelleg! (What Snow!) V. Rakut (Tenderness)
Sinfonía No. 4 en Mim Op. 16 (IV. Movemento) Joly Braga Santos (1924-1988) 20:00
Orixinal para Orquestra e Coro. Transcrición para Banda de Fernando De Sousa Alves.
[23 Marzo 2019 20:30 ]
“Steps” é o terceiro espectáculo da artista ourensá e  representa o resultado dunha evolución , e o seu propio nome responde ao dobre significado de “ pasos” ou “escaleira”, como reflexo dun labor de procura de novos campos vocais. Revisión de temas dos anos 70 e 80, que coinciden coa etapa final  brillo do funk, o nacemento da música disco, e o rock sinfónico .
Exitos de autores e intérpretes como Steve Wonder, Police, Queen ou Michael Jackson, serán revisados cunha óptica nova e matices propios, fuxindo da réplica dos orixinais, arranxos musicais, orixinais e exclusivos.
Presentación do videoclip autobiográfico que presenta a transformación vital de Silvia Alonso, a partir do seu encontro coa música.
Estará acompañada de oito músicos no escenario.
Entradas 8 € anticipada aquí e no mesmo día do espectáculo na billeteira desde dúas horas antes.
[24 Marzo 2019 20:00 ]
Cyrano de Bergerac teno todo: aventura, paixón, tensión, humor, beleza, amor e desamor. É un clásico entre os clásicos e un moderno entre os modernos. Cyrano é moito máis que unha obra ou unha personaxe, É o emblema nacional galo. O home valente ata o infinito pero acovardado ante a muller que ama, o "negro" do guapo da historia, Christian, ao que escribe versos en segredo para a súa amada Roxanne. É unha oda ao enxeño e ao amor, é a forza do seu verso, o seu descaro e sutileza, un verso bisbeado ou lanzado como un dardo, un verso áxil e profundo, popular e erudito, descarado e vital, teno todo.
Esta obra converterase nun símbolo do teatro francés e universal, nun novo Quíxote dramatúrxico representado polo mundo enteiro, unha mostra do poder da palabra tanto na vida como na escena. A obra, escrita polo novo e ousado poeta Edmond Rostand coñeceu un éxito sen precedentes que se estende ata os nosos días.
Nesta ocasión o actor Jose Luis Gil, ponse na pel de Cyrano  na dirección de Alberto Castrillo-Ferrer, acompañado de Ana Ruiz, Álex Gadea, Nacho Rubio, Ricardo Joven, Rocío Calvo e Joaquín Murillo.
Entradas 16 € anticipada aquí e no mesmo día do espectáculo na billeteira desde dúas horas antes.
[24 Marzo 2019 12:00 ]
COUSAS DE NENOS. IAN & ELISA
Espectáculo indicado para toda a familia. Tanto nenos como non tan nenos desfrutarán deste espectáculo cheo de colorido e ilusión. Cunha mestura de maxia e sombras chinesas Ian e Elisa farán que o público se somerxa nun mundo imaxinario onde nada é imposible.
Entradas 3€, anticipada aquí e na billeteira desde dúas horas antes do espectáculo
[30 Marzo 2019 20:00 ]
COTI. CERCANÍAS E CONFIDENCIAS. CAPÍTULO II
COTI, CERCANIAS E CONFIDENCIAS.CAPITULO II
Cercanías y confidencias é o proxecto máis íntimo do cantante e compositor Coti.
Un concerto no que Coti debulla a súa esencia de autor, compositor e cantante creando unha atmosfera íntima na que público e artista establecen unha conversa musical única. O saber por que e onde naceu unha canción é a esencia deste espectáculo.
No Capítulo I desta xira que empezou no ano 2016, Coti enfrontábase só a todos os temas que nos regalou ao longo da súa carreira co seu piano, o seu bandoneón e as súas guitarras. Neste Capítulo II de proximidade e Confidencias acompáñanlle tres músicos de corda que fan homenaxe ao seu último disco gravado en directo no Teatro Colón de Bos Aires onde xuntou a súa banda de rock cunha orquestra de cordas.Neste concerto podemos gozar das súas cancións máis coñecidas e as máis queridas por el. Tamén as cancións que compuxo para outros artistas, ademais dalgunha canción que marcou a súa vida como compositor e músico.
Entradas a partir de 15 € anticipada aquí e no mesmo día do espectáculo na billeteira desde dúas horas antes.
[31 Marzo 2019 17:00 ]
TRIBUTO DO REI LEÓN DE SIMBA A KIARA
Hai películas e cancións que pasaron á historia e que atraen a curiosidade do espectador en todo o mundo. Grazas ao musical de Madrid, O Rey León é, sen dúbida, a referencia do momento. Por iso, tras a nosa experiencia na Gran Vía de Madrid, con espectaculares voces e gran posta en escena, queremos levar os seus temas musicais por toda España.
A interacción co público,as espectaculares voces,unha gran posta en escena e atractivas coreografías; ademais dunha presentación moi divertida co noso mestres de cerimonia, aseguran unha experiencia inesquecible neste concerto. Ademais, contamos coa experiencia de varios anos de xira cun musical con temas similares.
Entradas a partir de 12€
[04 Abril 2019 20:30 ]
INVISIBLES DE REDRUM PRODUCCIONES
Un lugar indeterminado.Tres mulleres.Sete testemuños reais. Setenta minutos.Un millón de razóns para falar do maltrato.Non máis invisibles.
Invisibles é un espectáculo de creación colectiva a partir da novela homónima de Monste Fajardo, que presenta ante o público diversas historias cun fío común entre elas: a violencia de xénero. O seu interese reside na exposición de historias reais protagonizadas por mulleres galegas, historias sobre malos tratos, algunhas delas xa coñecidas polo público pola súa repercusión mediática. A pretensión fundamental deste espectáculo é concienciar e sensibilizar ás espectadoras e aos espectadores con esta lacra que invade a nosa sociedade.
Entradas 5€ anticipada aquí e na billeteira o mesmo día do espectáculo desde dúas horas antes.
[05 Abril 2019 21:30 ]
Bustamante volve con máis forza que nunca, e anuncia a súa “Tour Héroes” que este ano o levará a percorrer toda España cunha xira de concertos na que ademais de interpretar todos os éxitos da súa carreira presentará as cancións do seu novo disco “Héroes en tiempos de guerra”, cuxo primeiro single “Héroes” entrou directamente ao nº 1 en Itunes e roza co videoclip o millón de visitas no Youtube. “Héroes en tiempos de guerra” supón o regreso do Bustamante máis melódico e carismático, cun álbum no que se confirma unha vez máis como un dos artistas máis mediáticos do noso país. Tras un breve período de descanso e renovación, preséntanos este novo disco repleto de grandes cancións, en palabras do propio artista “o mellor disco da súa carreira”, no que ademais non faltan sorprendentes colaboracións.
Entradas a partir de 25,50€
[05 Abril 2019 18:00 ]
NUBE, NUBE, SOL DO TEATRO AO CUBO
As nubes chegan. Chove. Sae o sol. A natureza esperta para encherse de cores. Ao amparo dos paraugas atoparemos agocho, bailaremos, cantaremos, e acompañados de pintorescos animais seremos parte da mesma paisaxe. Nube, nube, sol métenos de cheo na diversión e na aprendizaxe de todo o que a choiva e o sol provocan na nosa contorna. A través do corpo, a xestualidade, o canto e a música, Teatro ó cubo achega á primeira infancia a maxia dos ciclos da natureza e a importancia da choiva para que todo medre.
Teatro para bebés, recomendada de 0 a 4 anos
Dúas funcións: ás 18.00h e ás 19.00h
Entradas 3€ (crianzas gratis)
[07 Abril 2019 19:00 ]
LUIS PIEDRAHITA - LAS AMIGDALAS DE MIS AMIGDALAS...
É vostede deses que len a recensión dun espectáculo antes de ir velo? Agora non diga que non, porque o pillamos infraganti. Está vostede de noraboa.
As amígdalas das miñas amígdalas son as miñas amígdalas é un show de Luís Piedrahita pensado para xente como vostede. Xente esixente, aseada e con sentido do humor.
Somos tan modestos que preferimos falar ben de vostede antes que do noso show. Aínda así, non queremos ocultar que deste espectáculo se dixo que é unha das obras máis enxeñosas, brillantes e poéticas do século XXI.
O que si queremos ocultar é que foi o propio Piedrahita quen o dixo
Entradas a partir de 15€
[07 Abril 2019 12:00 ]
UMMM - AVENTO PRODUCIÓNS TEATRAIS
Ummm!Unha comedia musical para chuchar os dedos.A pastelaría de dona Remedios ten cada vez menos clientes porque a súa dependenta, Ana, só sabe facer boliños de crema.Para facer fronte a este problema, Dona Remedios, decide contratar un novo axudante capaz de achegar novas ideas e facer os doces que a xente está a demandar nestes días. O  problema é que,ás veces, esas novas ideas da cociña moderna poden entrar en conflito co bo facer máis clásico de Ana.
Público infantil recomendado de 3 a 8 anos
Entradas 3€ en www.ataquilla.com, Sala de Exposicións Afundación e na billeteira do Auditorio dúas horas antes da función.
[11 Abril 2019 20:30 ]
DA AVARICIA, A XUSTIZA E A MORTE
En “Ligazón” a avaricia é un colar que enxoia o espertar do desexo erótico máis primario e animal, pero sobre todo é un inmenso e brutal berro de reafirmación da propiedade da muller sobre o seu propio corpo. A confabulación da Raposa e a Venteira non será quen de afogar a ansia de emancipación dunha Moza cos seus obxectivos perfectamente trazados. A noite, a lúa, os cans, delinean un pacto de sangue que conducirá á morte, máis tamén á liberdade. “A moza, cun aceno cruel que lle crispa os labios e lle afía os ollos, dá en se chantar as tesouras na súa man, e entramentres oprime a boca do mozo coa palma ensanguentada.”
En “A cabeza do Bautista”, o patriótico indiano retornado fuxindo de xustizas, e despois da boa e incomprendida acción de dotar a un pobo inculto de bar e billares, se reencontra co seu pasado encarnado no fillo da finada, que chega con intencións retortas de recuperar herdanzas e numerarios. O golpe so ten unha saída, e pasa por transportar ao forasteiro á cova. A conseguilo se aplica con esmero a Pepona, que con esa acción quedará irremisiblemente unida ao destino do indiano. Pero no intre final todo se disloca e o que debería ser morte faise vida nun sen remedio. “Os seus ollos toldados, premen, ao fulgor do facón que ergue a estadea amarela de don Igi. A Pepona, desmaiada, sente que se arrefría sobre a súa boca a boca do Jándalo.”
En “A rosa de papel” asistimos á agonía dunha traviata desesperada polo seu mal casar e contrariada porque o billetaxe dos seus aforros será malgastado por un mal home borrachón e anarquista. Cando o condenado regresa de encargar os divinos, en descubrindo as carnes brancas da defunta, entre os viños evaporados e os delirios desencaixados, súbenlle ao caletre todos os putrefactos desexos carnais e necrofílicos, pero o lume da fragua vai coller fachendas de redención e acabará con todo. “Simeón Julepe, entre labaradas, abrazado ao cadáver berra frenético. As langrás recúan, aspando os brazos. E toda a fragua adquire reflexos de incendio.”
Entradas 8€ en www.ataquilla.com, Sala de Exposicións Afundación e na billeteira do Auditorio dúas horas antes da función.
[13 Abril 2019 21:30 ]
REMEMBER QUEEN WORLD TOUR 2019
Tras o éxito na Gran Via de Madrid con máis de 15.000 espectadores regresa Remember Queen, a homenaxe máis fiel a Queen de Europa, un espectáculo visto por máis de medio millón de persoas e de gran éxito nas nove tempadas pasadas. A factoría de espectáculos World Tribute presenta este atractivo show cunha renovada posta en escena, coidado vestiario e os mellores artistas do mundo especialistas en emular o traballo da Banda Británica, ofrecendo unha especial homenaxe á figura de Freddie Mercury e ao seu legado musical.
O obxectivo de Remember Queen é crear a sensación de estar a ver a Queen en vivo. Os artistas coidan o máis mínimo detalle do espectáculo cunha posta en escena similar á que estes utilizaban na Xira do 86, sendo esta a última Xira de QUEEN con “ Freddie Mercury” en vida, ocupando a formación exacta que tiñan e que apaixonou nos escenarios de todo o mundo.
Entradas a partir de 24€
[14 Abril 2019 12:00 ]
ARLEQUINA-OS MONICREQUES DO KUKAS
Espectáculo de gran formato dirixido a todos os públicos que combina o traballo de actor e a pantomima coa animación de marionetas  e a maxia coa música en directo nun espazo escénico polivalente e suxestivo no que todos os elementos forman parte da divertida, misteriosa e trepidante aventura que supón a viaxe dunha peculiar e curiosa marioneta chamada Arlequina na busca da súa identidade contando para iso coa axuda de Marchelinoun vello e estrafalario artista e titiriteiro.
Con este espectáculo queremos crear sinerxías de colaboración e creación con e entre diferentes  artistas que nos últimos anos teñen traballado en diferentes espectáculos de Os Monicreques de Kukas e que ao mesmo tempo manteñen liñas de traballo propias como Zoar Ensemble, Teatro de marionetas Trécola, Títeres Alakrán, Jorge Casas Caneiro, Miguel Cabaleiro e Larraitz  Urrozola para coa súa aportación propia e baixo a dirección escénica e artística de Isabel Rey e Marcelino de Santiago crear un espectáculo cunha posta en escena moi coidada tanto dende o punto de vista dos recursos plásticos como dos musicais, sonoros, luminosos, técnicos e escénicos co que celebrar e festexar o 40 aniversario da compañía
Público infantil a partir de 4 anos
Entradas 5€ en www.ataquilla.com, Sala de Exposicións Afundación e na billeteira do Auditorio dúas horas antes da función.
[26 Abril 2019 21:00 ]
PABLO MILANÉS - TOUR "ESENCIA" 2019
Pablo Milanés, un dos principais expoñentes da canción de autor en español continúa coa xira “Esencia” que comezou a mediados de 2018. Con este mesmo concepto presentarase en escenarios de América e Europa en boa parte de 2019.
Nesta xira Pablo retomará temas esenciais na súa obra, clásicos reclamados sempre polo seu público – Para vivir, Ya ves, Yolanda, Si ella me falta alguna vez ou El breve espacio en que no está, entre tantos – en conxunción con outros máis recentes que revelan a constante capacidade de crear deste artista en máis de cinco décadas de carreira.
A versatilidade musical de Pablo, xunto coa influencia da tradición da música popular cubana e americana, converteuno nun artista capaz de expresarse en diversos xéneros: o bolero, o jazz, a rumba, o son, e a súa trova. Coa súa esencial condición de cantor segue cantando ao amor como sentimento primordial e temas de contido social, asuntos sempre presentes nos seus textos e que Pablo presentará nun formato máis íntimo pero non menos sorprendente.
Entradas a partir de 45€
[12 Maio 2019 19:00 ]
A fame agudiza o enxeño, “ ÚNICO” é boa mostra diso, nacido na parte escura e difícil da vida, cun gran espírito de supervivencia e o indiscutible obxectivo de entreter os sentidos.
A vida aperta pero non afoga e cando menos o esperas, o atrevemento e a necesidade construíron na miña mente algo en principio inimaxinable, a mostra de que a mestura antes de ser mestura tivo que ser puro, a síntese e a orixe da procura incansable de novos camiños e novas e distintas formas de contarche a vida.
A vida en si mesma non deixa indiferente a ninguén.
ÚNICO non é un concerto, non é unha obra de teatro, non é unha película, non é prosa nin tampouco é poesía, non busques nada corrente e non fagas máis nada que deixarte atopar, falaremos de ti, falaremos da túa vida, das túas emocións e tamén dos teus medos, ÚNICO es ti, ÚNICO non é nin máis nin menos que unha parte marabillosa da túa vida.
Se algunha vez pensaches que as miñas cancións falaban de ti entón non o penses máis, falan de ti!


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl gl en gl en gl en gl en gl en gl gl en en gl pt en fr gl en gl en gl gl en es en pt en es

text:
Novas (Portada) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Un tramo de Progreso pecharase ao tráfico desde pasado mañá pola tarde e á noite para acoller os concertos das orquestras das Festas de Ourense
Ourense, xuño de 2018
A rúa do Progreso, no tramo comprendido entre Parada Justel e rúa Baixos da Alameda acollerá desde pasado mañá, xoves, 28 de xuño as actuacións das orquestras programadas para as Festas de Ourense 2018. Por este motivo, será preciso realizar cortes de tráfico deste tramo da rúa cada día pola tarde e até o remate dos concertos.
Como consecuencia, os vehículos que se acheguen á zona deberán utilizar itinerarios alternativos. Quen circule por Progreso procedente do Xardín do Posío en sentido á Alameda deberase desviar pola rúa Baixos da Alameda (a que está entre o edificio histórico da Praza de Abastos e a Alameda), e acceder a Progreso a través de Parada Justel. Cando comecen os concertos, pecharase tamén ao tráfico esta última rúa, polo que os vehículos deberán continuar por Doutor Fleming. Quen circule en sentido contrario, deberase desviar a través da rúa Reza ou, previamente, nas proximidades da glorieta de San Rosendo, a través de Concordia ou Ervedelo.
O corte de tráfico producirase o xoves desde as 19h con motivo da actuación ás 01.00h: de Combo Dominicano. O venres, á mesma hora, pola actuación, desde  ás 01.00h da orquestra Panorama. O sábado, tamén ás 19h pola actuación, desde as 01.00h de Olympus. Finalmente, o domingo, o corte de tráfico será desde as 14horas, pola actuación, ás 21.00h, de París de Noia,
O Concello de Ourense solicita desculpas ás persoas condutoras de vehículos que resulten afectadas polas incomodidades que lles ocasionen estes cortes de tráfico, que se deben á necesidade de dispoñer dun lugar axeitado para o desfrute por parte de veciños e veciñas dos concertos das orquestras, que cada ano é unha das actividades máis participativas das nosas festas maiores.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl gl es en gl en gl en gl en gl en gl en gl en gl gl en gl en gl en gl en en gl gl gl en gl gl gl en gl gl gl en gl gl gl en gl gl gl en gl gl gl en gl gl gl en gl en gl en gl en gl en gl en gl en gl en gl en gl gl en gl en gl gl en hu gl gl gl en gl gl gl gl en es gl gl gl en gl en gl gl en gl en es gl gl en es gl gl gl gl en gl gl en gl en es gl gl gl en gl gl gl en en gl gl en gl en gl en gl en gl en gl en gl en gl gl gl en en gl pt en fr gl en gl en gl gl en es en pt en es

text:
Novas (Auditorio Municipal) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
Concello de Ourense - Cultura - AUDITORIO MUNICIPAL
Festival de Música Pórtico do Paraíso, danza con Entresoños, teatro con Mariana e o infantil E-book, na programación cultural desta semana
O espectáculo de danza Entresoños, da compañía de Fran Sieira, iniciará pasado mañá, xoves, unha fin de semana cargada de cultura que inclúe o inicio da edición número 12 do Festival Internacional de Música de Ourense Pórtico do Paraíso, a estrea de Mariana, de Palmyra Teatro, no marco das actividades co gallo do Día Internacional das Mulleres, e unha nova cita co teatro infantil con E-book: As idades do libro.
Ao día seguinte estrearase a obra de teatro Mariana, orixinal de José Ramón Fernández e dirixida por David Ojeda, a cargo da Compañía Teatral Palmyra. Na obra, dentro da programación de actividades que organiza o Concello para celebrar o Día Internacional das Mulleres 2019, a actriz ourensá Lucía Álvarez meterase na pel de Mariana Pineda, a muller que se enfrontou ao rei Fernando VII. Será o venres, 15, ás 20:30 horas con entrada é libre até completar o aforo.
Ese mesmo día, o grupo vocal italiano Odhecaton abrirá a XII edición do Festival Internacional de Música de Ourense Pórtico do Paraíso cun concerto na Catedral de Ourense, ás 21:00 horas. Será o primeiro dos sete concertos que nos levarán ao Mosteiro de San Clodio, de Leiro, á igrexa de Santa Mariña de Augas Santas, en Allariz, á de Santiago das Caldas, na propia cidade, e que finalizarán coa actuación do cuarteto austríaco Vienna Clarinet Connection, o día 24 no Teatro Principal.
Completará a semana a nova cita coa programación familiar do Auditorio dos domingos ás 12:00 horas, con E-book. As idades do libro, de Spasmo Teatro. A obra ofrece a máis fascinante e disparatada historia do libro e os seus protagonistas. Un espectáculo con vocación didáctica, educativa e moi divertida, que se adentra no apaixonante universo do saber, dos grandes descubrimentos e da evolución da escritura e os seus soportes até o día de hoxe, culminando coa aparición do E-book. Chea de retranca, os mellores efectos visuais e sonoros, e grandes doses de humor xestual a cargo Spasmo.
Ademais, desde o xoves, poderase visitar no Museo Municipal a nova proposta artística de Mónica Filgueira: Or@perucita / Taras.
Lembrando momentos, a nova antoloxía pictórica de Antón Barros, no Auditorio Municipal até o 25 de marzo
Ourense, 25 de febreiro de 2019.
O Auditorio de Ourense acollerá, até o vindeiro 25 de marzo, a nova colección de cadros do ourensán (de Punxín) Antón Barros. Lembrando momentos é unha colección traballada entre os anos 2016 e 2017, recuperando escenas naturais que foron creados sobre diferentes temáticas, ben imaxinadas ou que lle chamaron a atención no momento da xestación artística. Á presentación acudiron a concelleira de Cultura, Belén Iglesias, e a responsable de Espazos expositivos do Concello de Ourense, Eva Torres.
Lembrando momentos é unha colección de lenzos de medio formato (50x60 na súa maioría) que, como el mesmo afirma, “está inspirada na vida cotiá”. Neste sentido, son numerosas as referencias á cidade, tanto literal como figuradamente a través de moitos dos seus personaxes.
Antón Barros é unha persoa ligada intimamente ao debuxo: tanto na vida profesional -é debuxante técnico- coma na artística: Desde o 2012 adícase plenamente ao óleo, e xa expuxo a súa obra en diferentes lugares da provincia de Ourense.
O teatro en galego copa a axenda cultural do Auditorio, que pecha a semana celebrando o Día de Rosalía
Ourense, 19 de febreiro de 2019.
O teatro invade o Auditorio de Ourense esta semana, con ata catro representacións de diferentes compañías galegas: Ítaca Teatro, a ourensá A quinta do cuadrante, e Entremáns. Pechará a semana o musical Rosalía Pequeniña, unha montaxe musical para festexar o Día de Rosalía (a poeta), con Uxía Senlle, Sergio Tannus e Héctor Lorenzo sobre o escenario. A oferta cultural complétase con senllas exposicións no Museo Municipal e outra, dedicada ao escultor Antón Faílde, na sala Valente. Porén, a cultura da cidade celebra, a partir deste xoves, unha das celebracións máis senlleiras do noso ciclo festivo: o Entroido.
Cinco minutos sen respirar, de Ítaca Teatro.
Xoves 21 de febreiro. 20:30 horas. Duración: 80'. Entradas 3€. Público adulto
Retrata os anhelos, o medo e a escuridade que pode albergar unha persoa a través de dous personaxes: Margarita, unha (ex)empregada de banca, e Víctor, supervisor nun supermercado. Unha proposta baseada no traballo de interpretación e cunha dirección escénica que incide nos delirios e nas dualidades propias do mundo de hoxe. Cinco minutos sen respirar fala da vida, dos abusos bancarios, do amor, da explotación laboral, do suicidio, da familia, da violencia... e de tantas outras cousas, que non dá tempo a resumilas en cinco minutos. “A poesía é a única proba concreta da existencia do home”
O empapelado amarelo, de A quinta do cuadrante [avance]
Sábado 23 de febreiro. 20:00 horas. Entradas:5 €. Público: + 15 anos.
Dramaturxia de Tito Asorey e de Melania Cruz. O empapelado amarelo é un espectáculo teatral unipersoal baseado no relato autobiográfico homónimo publicado no século XIX pola autora norteamericana Charlotte Perkins Gilman, un referente feminista de gran importancia na historia da literatura universal. A proposta escénica busca dialogar coas palabras da escritora desde a nosa contemporaneidade a través da palabra, o ritmo e as atmosferas visuais e sonoras nunha viaxe sensorial liberadora cara aos territorios da loucura e a lucidez. Aforo máximo: 100 persoas.
Domingo 24 de febreiro. 12:00 horas. Público infantil e familiar (+3 anos)
Entremáns presenta o seu segundo espectáculo infantil, logo da boa acollida que tivo a nivel nacional o seu anterior espectáculo XOGA. Gaia é un espectáculo onde a voz e a danza nos achegan coñecementos dende unha óptica visual e imaxinativa. É unha historia en movemento na que a pintura, a música e o audiovisual nos axudan a descubrir a intensidade, o poder e a beleza das características do noso planeta e dos seus tesouros naturais. É un encontro didáctico co que entender a importancia da interacción entre as persoas e o medio ambiente.
Domingo 24 de febreiro. 18:00 horas. Espectáculo familiar gratuíto.
O 24 de febreiro, data do aniversario de nacemento de Rosalía de Castro, o  Concello de Ourense celébrao con música, un dos mellores vehículos para descubrir e gozar da poesía. Uxía Senlle, acompañada de Sergio Tannus e Héctor Lorenzo, déixanos un feixe de cancións para retratar esa muller que uns chamaron tola e outros santa: a verdadeira Rosalía. Pirata, poeta, aventureira ou fada. Rosalía pequeniña para cantar, para rir, para gozar ou bailar.
O Museo Municipal mantén dúas exposicións: 'O paraíso nesta esquina', unha colectiva dos artistas Belén Padrón e Xosé Carlos Seoane que ocupará as salas 1 e 2 até o 17 de marzo, e 'Metauniversos Coditianos', da fotógrafa coruñesa Loly Villoch, organizada en colaboración da Fundación Cum Laude. O Museo Municipal está aberto de martes a domingo no seguinte horario: de martes a sábados, de 11:00 a 13:30 e de 18:30 a 21:30 horas, e os domingos de 11:00 a 13:30 horas.
Ademais, e até o 31 de marzo, a sala Valente acolle 'Antón Faílde e a natureza recoñecida', de martes a sábado de 11 h a 13.30 h e de 18.30 h a 21.30 h e os domingos de 11 h a 13.30 h. A entrada é gratuíta.
Pablo Milanés, Antonio Orozco ou Enrique San Francisco encabezan o programa do Auditorio do primeiro semestre
Ourense, febreiro de 2019.
Pablo Milanés, Bustamante, Antonio Orozco ou Coti, no panorama musical, así coma o monologuista Enrique San Francisco, son algúns dos nomes que pasarán, durante o primeiro semestre do ano, polo Auditorio de Ourense. A presentación da oferta cultural deste espazo, “un dos máis activos e dinamizadores da vida cultural desta cidade”, en palabras do alcalde de Ourense, Jesús Vázquez, contempla actividades “para todos os públicos, todos os gustos e sensibilidades”, afirmou o rexedor.
Entre os máis de 60 espectáculos previstos, moito talento ourensán: Como mostra, os nomes propios desta mesma semana: a bailarina Nuria Sotelo con A Gala (xoves 14, 20:30 horas) e o cómico Moncho Borrajo co seu novo espectáculo, Borrajo perdido (sábado 16, 20:30 horas). Pechará a oferta da fin de semana o espectáculo para público infantil Facendo o indio, dos Galitoon (domingo 17 ás 12:00 horas).
Outros nomes recoñecidos na nosa cidade para esta primeira parte da tempada son os da cantante Silvia Alonso, que volve con Steps, a dramaturxia de Tito Asorey e Melania Cruz con O empapelado amarelo; unha nova edición da MITEU, do 29 de abril ao 10 de maio, ou o concerto de homenaxe á Coral de Ruada, no ano do seu centenario.
Artes escénicas. É unha das actividades estrela deste espazo cultural, e amosará unha escolma das mellores producións teatrais do momento, tanto de compañías galegas como nacionais: Ítaca Teatro, Redrum Producciones, Teatro do Noroeste ou os portugueses Cinema Sticado, cunha novidosa posta en escena que mestura o teatral e o audiovisual, son algúns dos nomes propios. A danza tamén ten o seu lugar privilexiado nesta programación, cos espectáculos de Fran Sieira ou Daniel Abreu, dous referentes do panorama internacional.
Por outra banda, musicais coma os de Schreck ou El Rey León, a finais de marzo, ou o tributo á banda Queen, serán algunha das fortes apostas que mantén o Auditorio de Ourense polos espectáculos dirixidos ao público familiar.
Infantil. “Se de público infantil falamos, coido que a oferta desta Concellería de Cultura é sinxelamente espectacular”, afirmaba Vázquez Abad na rolda de prensa. “Desde as idades máis tenras, grazas aos espectáculos para bebés dentro do programa Apego, ata a clásica cita dos domingos ás 12 da mañá”, onde se poderá gozar dun compendio de monicreques, maxia, danza, ou música, por non falar de que todas estas disciplinas se xuntan, a miúdo, no mesmo espectáculo”.
En definitiva, “unha oferta que pola calidade, pola cantidade e pola diversidade dos espectáculos programados, merece un lugar privilexiado na nosa axenda”, dixo.
Toda a axenda cultural do Auditorio, en ourensecultura.com
Música, teatro e moito humor, na axenda cultural da semana
Ourense, 4 de xaneiro de 2019.
O Gerhard Quartet inicia, no ciclo de música Enclave de Cámara, unha intensa semana cultural na nosa cidade. A cita será este mércores 6 de febreiro, ás 20:00 horas no Teatro Principal -con entradas entre 5€ e 8€-, e poderemos escoitar pezas de Mozart, Robert Gerhard ou Brahms interpretada por un dos grupos con maior proxección do país.
Este cuarteto de corda catalán, considerado un dos de maior proxección do país, actuou nos últimos anos en festivais como a Schubertíada de Vilabertrán ou o Festival de Música e Danza de Granada. En Würzburg (Alemaña) participaron no MozartFest, en Cortina de Ampezzo (Italia) no Festival Dino Ciani e en Ais de Provença (Francia) na “Nuit de la Création” entre moitos outros ciclos. Na actualidade son grupo residente no Palau da Música.
Máis información, en enclavedecamara.com
Xoves 7 de febreiro, 20:30 horas. Auditorio. Entradas desde 10 euros.
Un programa de humor gravado nos grandes teatros de Galicia, con público en directo. Malo será! quere facernos rir cunha sucesión de sketches sobre temas universais mesturados con chiscadelas ás distintas localidades onde actúa, e protagonizados por un elenco de actores e actrices galegas recoñecidos polas súas actuacións en programas televisivos e conducidos por Marta Doviro.
Unha banda de música en directo e unha vistosa escenografía completan os argumentos dunha oportunidade única para achegar a televisión e o humor.
LUZ CASAL: 'Que corra el aire'
Venres 8 de febreiro, 20:30 horas. Auditorio. Entradas desde 44 euros.
Luz Casal presenta o seu novo álbum, Que corra el aire, dez novas cancións e unha pequena homenaxe no primeiro disco gravado e mesturado integramente no noso país, producido por Ricky Falkner. Un disco que, como a propia artista di, “entronca co que algúns consideran o meu pasado e que para min é o meu presente”.
Ademais de presentar as súas novas cancións, fará un repaso polos seus grandes éxitos. Un espectáculo que vai satisfacer os seus seguidores máis fieis e sorprenderá a todos aqueles que aman a boa música.
PATAPATÚM, de Elefante Elegante
Domingo 10, 12:00 horas. Auditorio. 3 a 8 anos. Entradas, 3 euros.
Unha montaña de agasallos sobre o escenario: Grandes, pequenos, lixeiros, pesados, verdes, laranxas, cadrados e redondos! Os máis pequenos non dan feito entre tanto xoguete. E os adultos, atados pola espiral do tempo, non son quen de facer un oco na súa axenda para compartilos.
Patapatúm é a reflexión do Elefante Elegante sobre o tempo, a crianza e como enchemos os baleiros das nosas ausencias. Un espectáculo de teatro visual, sen palabras, para público infantil e familiar a partir de 3 anos. Cunha banda sonora inspirada na música dixie, a máscara e o xogo físico propician un universo cómico que viaxa dende o realismo ata a hipérbole da nosa vida cotiá.
Máis información sobre este e outros eventos, en ourensecultura.com
Un concerto solidario a favor de Manos Unidas, música para bebés e un espectáculo de danza para todos os públicos, oferta do Auditorio para esta fin de semana
Ourense, 29 de xaneiro de 2019
O Auditorio Municipal vivirá unha intensa fin de semana con actividades dirixidas ao público máis novo da cidade e coa celebración do X Concerto Solidario que organiza a ONG Manos Unidas, este venres 1 ás 20:00 horas. A venda de entradas, a 5€, será destinada integramente a equipar un laboratorio médico nun centro de saúde da India, e contará coa participación da Real Banda da Deputación de Ourense, Emilio Rúa, e diferentes músicos e asociacións de danza da cidade. A organización dispón, tamén, unha fila cero para todos os interesados en colaborar coa causa.
Arrerrú, de Rilo & Penadique
Ata 4 anos. Venres 1, ás 18:00 e 19:00 horas. 35 min. 3 €.Gratuíto para bebés.
Arrerru é unha palabra que vive na boca, non quere dicir nada, pero o A abre o asombro, o RRE a repetición, e o RU a delicadeza. As palabras acompáñanse da musicalidade da voz, dos ollos, dos xestos, do tacto…os bebés tempéranse mellor con estes apoios, nós ao pé da voz poñemos a voz dun acordeón diatónico, a voz multiplicada e asombrosa. Somos bebés, somos adultos, somos persoas da man doutras persoas. A linguaxe en singular non existe: primeiro apréndese en familia. A narración oral é a flor da vida en compañía para afrontar a onda.
Danza. Todos os públicos. Domingo 3, ás 12 horas. Entradas 3 €.
Se observásemos cada elemento que nos rodea a través dun microscopio visualizariamos a simetría das súas formas, as cores nas súas ás, a repetición nas súas follas e descubririamos a perfecta arquitectura que produce a natureza.
Se todo o que vemos ante os nosos ollos puidésemos descifralo en códigos e diseccionalo chegando ao máis minúsculo detalle das cousas que nos rodean, chegariamos ao puro infinito e avistariamos PI, un espectáculo de danza para público infantil e familiar onde entramos nun mundo cheo de curiosos insectos que ao se relacionar desvelan agochados segredos.
PI é un espectáculo visual, onde o corpo e a súa expresividade nos transporta a un universo microscópico, fragmentado, onde o xeral se torna detalle.
Talento ourensán por partida dobre na programación do Auditorio para a fin de semana: Luís Cepeda e Tito Asorey
Ourense, xaneiro de 2019.
O Auditorio de Ourense amosa o talento de dous autores da nosa cidade, o do músico Luís Cepeda e o do dramaturgo Tito Asorey. En ambos casos, por partida dobre, xa que haberá dous pases dos respectivos espectáculos. As entradas están á venda en www.ataquilla.com ou no despacho de billetes do Auditorio dúas horas antes de cada función.
Con todas as localidades esgotadas para o primeiro concerto (o do venres 25 ás 21:30 horas), Luís Cepeda repite o sábado 26 ás 21:30 horas co recital da xira Principios. Entradas á venda a 32,40 euros no anfiteatro e 37,80 euros no patio de butacas.
En 2016 recibira a proposta de concursar no programa de televisión ‘La Voz’. Pero meses despois presentouse ao cásting de Operación Triunfo, entrou na Academia e alí asimilou os valores, as técnicas e a gozar sobre o escenario.  Logo de lanzar alcanzar o número 1 nas listas de vendas de España co seu primeiro single, ‘Esta Vez’, co que tamén foi número 1 en iTunes e co que acadou 4,5 M de reproducións en YouTube, Cepeda publica o seu primeiro álbum: Principios.
Poderemos atopar cancións propias elaboradas coa complicidade do produtor e compositor David Sansebastián, coñecido polo seu traballo xunto a India Martínez, Antonio José ou María Parrado, entre outros moitos. En Principios tamén hai composicións antigas que nos van permitir coñecer como era ese artista anónimo e tímido que escribía por puro pracer.
O empapelado amarelo. A quinta do cuadrante.
A nova dramaturxia de Tito Asorey e de Melania Cruz. Teatro en galego recomendado para + 15 anos. Sala Principal. Capacidade máxima 100 persoas. Dúas funcións: ás 18:00 e ás 20:00 horas. Entradas:5 euros.
O empapelado amarelo é un espectáculo teatral unipersoal baseado no relato autobiográfico homónimo publicado no século XIX pola autora norteamericana Charlotte Perkins Gilman, un referente feminista de gran importancia na historia da literatura universal. A proposta escénica busca dialogar coas palabras da escritora desde a nosa contemporaneidade a través da palabra, o ritmo e as atmosferas visuais e sonoras nunha viaxe sensorial liberadora cara aos territorios da loucura e da lucidez.
O Auditorio ofrece, esta fin de semana, monicreques para as crianzas e un recital ao piano do ourensán Emilio Cid
Ourense, 10 de xaneiro de 2019.
Monicreques, monólogos e música de piano. É a oferta do Auditorio Municipal de Ourense para esta fin de semana.
'Musicreques, contacontos musical' é un espectáculo de monicreques con música en directo. A narración oral acompáñase de rimas, cantos e soportes visuais para que os nenos e nenas participen da maxia dos contos. Estes son orixinas, escritos por Loreto Pérez e ilustrados por Alma Cendán. Entre outras cantigas non faltarán Cada cousa no seu lugar, O caracol viaxeiro, Xoguemos a adiviñar, Pío e Pía ou A galiña Carmiña.
Recomendado para crianzas de 0 a 4 anos no marco do programa Apego. Haberá dúas funcións, ás 18:00 e ás 19:00 horas, e as entradas teñen un custe de 3€ anticipada (ataquilla.com) e na billeteira desde dúas horas antes da función. Crianzas, gratis.
Monólogos. Mañá venres, desde as 21:00 horas, a sala principal acolle o 20º aniversario dos Monólogos-R e celebra a efeméride cun espectáculo a cargo de David Amor e Oswaldo Digón. Os monólogos contan co traballo de Touriñán. As entradas están reservadas para clientes da operadora de telecomunicacións R. As entradas resérvanse na web por orde de petición.
Concerto de piano. Emilio Álvarez Cid, formado no Conservatorio Profesional de Ourense e no Superior de Música de Madrid, traballa actualmente como docente do CMUS Profesional de Vigo. Ten actuado en diferentes ciclos de concertos en Madrid, Illas Baleares, ou Londres.
O seu concerto, con entrada de balde até completar aforo, percorrerá os grandes mestres, caso de Schubert e Liszt, Beethoven ou Mendelssohn.
Páxinas: 1 2 3 4 5 ... Último


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl gl gl en gl gl gl gl gl en gl en gl gl gl gl gl gl en en gl pt en fr gl en gl en gl gl en es en pt en es

text:
Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Concello de Ourense - Cultura - CENTRO MUNICIPAL ÁNGEL VALENTE
O Centro Cultural Ángel Valente, é un espazo situado no edificio que albergaba a antiga sede do banco de España en Ourense. Trátase da planta baixa, que está destinada a sala multiusos do Concello de Ourense. O resto do edificio (plantas superiores) adícanse a sede da Xerencia Territorial de Catastro.
Juan de Zavala Lafora e José Yarnoz Larrosa, arquitectos do proxecto orixinal
O proxecto orixinal, datado en agosto de 1928, foi realizado polos arquitectos Juan de Zavala Lafora e José Yarnoz Larrosa. Zabala foi un dos convidados por Le Corbusier en La Sarraz (Suiza) para a fundación da CIRPAC (Comité Internacional para a Resolución dos problemas da Arquitectura Contemporánea), en xuño de 1928 e José Yarnoz Larrosa que co seu traballo con Modesto López Otero no proxecto da Exposición Universal de Madrid, acadou a Medalla de Ouro de Belas Artes. Ademáis en 1927, deseña xunto a Luis Menéndez Pidal a ampliación da sede central del Banco de España en Madrid, así como en colaboración con outros arquitectos, numerosas sedes provinciais da institución. En 1944 ingresou en la Academia de Belas Artes de San Fernando en Madrid.
O proxecto de rehabilitación
O novo proxecto de rehabilitación, realizado polos arquitectos Alfredo Freixedo e Pedro Diéguez, en agosto de 2010, tenta por en servizo un colector con protección patrimonial, adaptándoo a un novo uso. Mentras que orixinalmente, as plantas baixa e sótano e as vivendas das plantas superiores tiñan un uso administrativo, agora a planta baixa e o soto empréganse cun uso multidisciplinar, e as vivendas dasplantas superiores manteñen o uso administrativo, sendo ocupadas pola Xerencia Territorial de Catastro.
A planta baixa, empregando a entrada principal ao edificio, destínase a sala multiusos do Concello de Ourense
Os dous usos son independentes, habilitando un novo acceso para as oficinas de Catastro pola rúa Concordia.
A obra de rehabilitación consistiu no vaciado interior do edificio, respectando a tipoloxía do proxecto orixinal e os espazos que teñen especial interese patrimonial.
Polo tanto, consérvase a pel exterior, incluídas as carpinterías da planta baixa e a configuración espacial da planta nobre, reconvertindo o despacho do director do banco nunha sala de prensa e mantendo as decoracións e materiais orixinais. Un acordo entre os materiais nobres tradicionais e as novas solucións constructivas, que se adecuan aos novos usos, poñendo gran énfase na iluminación, a acústica e a supresión de barreiras arquitectónicas.
O máis destacado é o patio central do edificio, que recupera as súas dimensións orixinais, e que se cobre en cuberta cunha cúpula reticulada de vidro. A planta baixa pecha o patio na súa parte superior coa elegante vidrieira orixinal, que aporta luz natural ao espazo. En plantas altas, este patio cuberto serve de colchón térmico ao interior do edificio e de referencia visual e desafogo para tódolos usuarios e usuarias.
Neste enlace hai información sobre a rehabilitación e a primeira exposición que acolleu, titulada Identidade e ausencia, pertencente á colección de arte contemporánea Gas Natural Unión Fenosa.


langs: pt gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl pt gl gl en en gl pt en fr gl en gl en gl gl en es en pt en es

text:
Banco de Espana - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Día da inauguración o pasado 20 de xuno de 2013
Interior da Sala de Exposicións
Centro Municipal do Banco de Espana


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl pt gl en gl en gl en es gl en gl en gl gl en gl gl en gl pt gl gl en gl pt en gl en gl en gl en gl en en gl gl gl gl en gl gl gl gl en gl gl gl gl gl gl en gl gl es gl gl gl en gl es gl gl es gl gl gl en gl gl gl gl gl en es en gl es es en en gl en gl gl nl en gl en gl gl es en gl war es en gl en pt es fr en gl en gl es fr gl en es es gl ca pt en en en gl pt gl en gl en gl en gl en gl pt gl en gl en gl en gl gl en gl ca en en gl gl gl en gl en gl en gl en en gl gl en gl en gl en gl gl en gl en en gl en ca en en en gl pt gl gl gl gl gl gl gl en gl en es es gl ca pt en en en en gl gl gl en en gl pt en fr gl en gl en gl gl en es en pt en es

text:
Normalización Lingüística (Novas) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
Ourense participa con outros oito concellos, as tres universidades e a Deputación da Coruña no proxecto Youtubeir@s para inzar a rede de vídeos en galego
Así o adiantou hoxe en rolda de prensa, celebrada na Facultade de Ciencias da Comunicación da Universidade de Santiago, a coordinadora de Youtubeir@s, Mónica Fernández Valencia, quen xunto a Martiño Noriega, alcalde de Santiago de Compostela; Goretti Sanmartín, vicepresidenta da Deputación da Coruña; e a vicerreitora de Servizos Universitarios da Universidade de Santiago de Compostela, María do Carme Silva Domínguez, detallou as liñas mestras do proxecto. Ademais, o acto contou coa presenza de José Antonio Cacabelos Rico, alcalde do Grove; José Andrés García Cardeso, alcalde da Baña; Pilar Pérez Faxil, concelleira de Cultura e Educación de Teo; Xosé Regueira, concelleiro de Normalización Lingüística de Carballo, e Belén Iglesias Cortés, concelleira de Cultura e Educación de Ourense.
Na presentación destacouse a colaboración das diferentes administracións para lanzar a segunda edición de Youtubeir@s, un amplo proxecto que compila diversas accións que buscan un claro obxectivo: incrementar a presenza do galego nos vídeos de Youtube. Dentro desta iniciativa, recóllense varias liñas de acción que van dende campañas de incentivación do uso do galego a través da citada plataforma até a formación de youtubeiros e youtubeiras, pasando por actividades para outorgarlle visibilidade ao proxecto, pola dinamización nas redes sociais co obxectivo de xerar comunidade ou pola convocatoria dos Premios Youtubeir@s.
Nos Premios Youtubeir@s poderán participar todas as persoas maiores de 14 anos a través de vídeos de opinión ou videotitoriais autoproducidos en galego subidos a Youtube de xeito independente ou nunha canle. Todas as pezas participantes teñen que estar publicadas con data posterior ao 2 8 de abril de 2017 sen restricións de privacidade e cos cancelos #youtubeiras #youtubeiros na descrición. En total, o certame entregará 5.500 euros en premios, repartidos nun conxunto de categorías que incrementan o seu número con respecto ao ano pasado. Así, o certame dividirase nos seguintes apartados: vídeo-facermos, vídeo-opinarmos, canle, creatividade, eficiencia comunicativa, calidade técnica, calidade lingüística e o premio do público.
Youtubeir@s é unha iniciativa organizada polos Servizos de Normalización Lingüística dos concellos da Baña, Ames, Carballo, Ourense, Pontevedra, Ribadeo, Santiago de Compostela, Teo e O Grove, das universidades da Coruña, Santiago de Compostela e Vigo e da Deputación da Coruña.
A sala Valente acolle este xoves a charla Toponimízate para coñecer a orixe dos nomes da nosa terra
Ourense, 28 de novembro de 2017.
Toponimízate. Falámosche dos nomes da túa terra. Organizada en colaboración coa Secretaría Xeral de Política Lingüística, o filólogo Vicente Feijoo, especialista en toponimia e membro do Seminario de Onomástica da Real Academia Galega, falará dun xeito moi próximo e ameno de toponimia galega: os motivos da abundancia de nomes de lugar no país, a toponimia galega como patrimonio inmaterial... pero tamén da propia de cada concello.
Así, saberemos o significado dos nomes das parroquias e das aldeas; como consultar a toponimia xeorreferenciada de cada municipio no Buscador de topónimos; ou as utilidades desta ferramenta... Ademais, Feijóo mostrará unha aplicación que lle permitirá á veciñanza colaborar para rexistrar e subir á rede tanto os microtopónimos (nomes de leiras, camiños, fontes, penedos...) como as lendas a eles asociadas, de xeito que todos e todas poidan colaborar na salvagarda deste patrimonio inmaterial.
O XVII premio Risco de Creación Literaria recae na obra A simetría das bestas, do autor Alberto Ramos
O Concello de Ourense e a Fundación Vicente Risco veñen de outorgar, o pasado venres, o Premio 'Risco' de Creación Literaria a Alberto Ramos, pola súa obra 'A simetría das bestas'. O premio para a obra gañadora é de 6.000 euros en metálico ademais da publicación de 150 exemplares.
O xurado, reunido no Liceo desde as 18:00 horas, deliberou entre as 16 obras presentadas, estivo composto por: Belén Iglesias Cortés, concelleira de Cultura, exercendo como presidenta; David González Domínguez, vogal (representando á editorial Urco); Benigno Yáñez Pérez, vogal (gañador da edición anterior); Constantino Pazos Sobrino, vogal (profesor de Ensino Secundario); Antonio González Blanco, vogal (profesor de Ensino Secundario); Ánxela Gracián ,vogal (escritora e crítica literaria); e Mónica Fernández Valencia, técnica do Servizo de Normalización Lingüística, actuando como secretaria.
Alberto Ramos, xornalista compostelán, xa gañara o Premio Risco en 2012 coa súa obra “Todos os días”. Na edición deste ano, gañou por maioría cunha obra de corte filosófico, onde concede un espazo de dignidade aos outros, aos diferentes, aos marxinados. O xurado destaca o seu simbolismo e moi bo manexo dos recursos narrativos, así como personaxes moi ben construídas dadas esas discusións filosóficas.
O concurso, que cumpre a súa décimo sétima edición, homenaxea un dos referentes da Xeración Nós, don Vicente Martínez-Risco,e tamén o seu fillo, Antón Martínez-Risco Fernández, ambos veciños de Ourense, e ten no seu palmarés nomes coma os de Xosé Carlos Caneiro, Xosé Luís Martínez Pereiro, Hixinio Puentes ou Xosé Vázquez Pintor.
Youtubeir@s xa ten gañadoras
Un videotitorial de como facer un guiso Anti-San Valentín e un vídeo sobre o conflito da praga da
couza guatemalteca fanse cos premios desta primeira edición de Youtubeir@s - Concurso de
Este venres no Teatro Principal de Ourense tivo lugar a entrega de premios do Concurso de
vídeos na Rede, Youtubeir@s. No transcurso da noite entregáronse os dous premios principais
valorados cun trofeo e 1.000€. Tamén se anunciaron as catro mencións honoríficas cun premio de
No acto, presentado pola actriz Iria Pinheiro, fixéronse innúmeras referencias ao mundo
youtubeiro e aos seus códigos e predominou a ironía e o humor. Iñaki Quenerapú fixo un
monólogo sobre a importancia de elixir ben a miniatura estática nos vídeos de YouTube e a Vj
Marta Verde realizou un espectáculo de mistura cos vídeos participantes en directo. O acto contou
con máis de 200 persoas entre concursantes e representacións institucionais dos concellos e das
Universidades promotoras do Concurso.
A deliberación do xurado, entre máis de 200 vídeos presentados, resultou complicada.
Finalmente, as pezas gañadoras foron, na categoría vídeo-facermos, para “Guiso especial
Anti-San Valentín” realizado polas youtubeiras de Corasón de Churrasco, e na categoría
vídeo-opinarmos, o premio foi para “Prohibido plantar patacas: a praga da couza guatemalteca”
presentado polas youtubeiras de Teño unha horta en San Sadurniño. Estes dous premios foron
entregados por dous membros do xurado, María Yáñez e Manuel Núñez Singala.
As mencións honoríficas foron entregadas pola Concelleira de Cultura e Normalización Lingüística
de Ourense, María Belén Iglesias e o Concelleiro de Normalización de Pontevedra, Alberto
Oubiña. A mención especial polo enxeño e creatividade foi para David Otero Fumega co seu vídeo
“SmartFol G6! Unha Review moi especial” e o premio que destaca a eficiencia comunicativa foi
asignado ao videotitorial “Tortilla de Pascua” da youtubeira Isabel Villanueva. A mención de honra
á calidade técnica recibiuna Miguel Rodríguez González pola súa vídeo-opinión “1000 rpm - A
noite” e o recoñecemento á calidade lingüística foi para o IES Urbano Lugrís de Malpica pola peza
colectiva “Seis pasos para falar malpicán”.
Youtubeir@s - Concurso de vídeos na Rede remata a súa primeira edición cunha ampla e variada
participación. Este concurso é unha iniciativa dos Servizos de Normalización Lingüística dos
concellos da Baña, A Coruña, Ames, Carballo, Mazaricos, Ourense, Pontevedra, Ribadeo,
Santiago de Compostela, Teo e O Grove; e tamén das Universidades da Coruña, Santiago de
Guiso especial Anti-San Valentín (abstéñanse delicad@s)
Laura Pego Crugeiras (Corasón de Churrasco)
Prohibido plantar patacas: a praga da couza guatemalteca
Carmen Suárez Nieto (Teño unha horta en San Sadurniño)
MENCIÓNS DE HONRA YOUTUBEIR@S 2017
Mención honorífica ao enxeño e creatividade
SmartFol G6! Unha REVIEW moi especial...
Mención honorífica á eficiencia comunicativa
Tortilla de Pascua #ogalegomola
Mención honorífica á calidade técnica
1000rpm - Video-Opinarmos - A noite
Mención honorífica á calidade lingüística
Seis pasos para falar malpicán
IES Urbano Lugrís de Malpica
Para ampliar información >
Mónica Fernández Valencia, coordinadora de Youtubeir@s
Youtubeir@s entrega os premios aos mellores vídeos en galego do YouTube nunha gala no Teatro Principal
Ourense, 25 de maio de 2017.
Este venres 26 de maio ás 20.00h terá lugar no Teatro Principal de Ourense a Entrega de Premios de Youtubeir@s - Concurso de vídeos na Rede. O acto será presentado pola actriz e cómica Iria Pinheiro, contará co monólogo “E non te esquezas da miniatura!” a cargo de Iñaki Quenerapú e coa mestura en directo de tódolos vídeos participantes nesta edición da man da vídeo-DJ Marta Verde.
Neste momento xa se poden ver na canle de Youtube de Youtubeir@s os vídeos finalistas das dúas categorías: vídeo-facermos e vídeo-opinarmos. No acto coñeceranse os nomes das persoas gañadoras que recibirán un trofeo e un premio de 1.000€. Entre os vídeos que optan a este galardón unhas mulleres de San Sadurniño explican como plantar cacahuetes e opinan sobre a praga que está afectando ás patacas, unha moza de Ribeira explica como facer un guiso Anti-San Valentín, un rapaz de Santiago de Compostela mostra como facer un vídeo e unha rapaza de Ourense reflexiona sobre o galego mentres que dende Vimianzo, outra youtubeira debate sobre o seu corpo. Entre os máis de 200 vídeos participantes premiaranse os que destaquen polo seu enxeño e creatividade, pola súa eficiencia comunicativa, pola súa calidade técnica e a súa calidade lingüística. Coñeceranse ás persoas gañadoras con 500€ destas catro mencións honoríficas na Entrega de Premios.
A asistencia é aberta e de balde. Pódense recoller as entradas a partir das 18.00h deste venres na billeteira do Teatro Principal. Youtubeir@s é unha iniciativa dos Servizos de Normalización Lingüística dos concellos da Baña, A Coruña, Ames, Carballo, Mazaricos, Ourense, Pontevedra, Ribadeo, Santiago de Compostela, Teo e O Grove; e tamén das Universidades da Coruña, Santiago de Compostela e Vigo.
Toda a información sobre o Concurso en www.youtubeiras.gal
Máis dun cento de vídeos na recta final de Youtubeir@s
Ourense, 27 de abril de 2017.
Este venres 28 de abril é o último día para participar na primeira edición de Youtubeir@s -Concurso de vídeos na Rede. Esta iniciativa pretende fomentar a videocreación en galego na segunda rede social máis empregada do mundo, Youtube, a través de dúas categorías, vídeo-opinarmos e vídeo-facermos. Poden participar tódalas persoas maiores de 14 anos con vídeos de ata cinco minutos de duración. Hai 4.000€ en premios que se repartirán entre as persoas gañadoras nun acto de celebración o venres 26 de maio ás 20.00h no Teatro Principal de Ourense.
Neste momento xa se poden ver na canle de Youtube de Youtubeir@s todo tipo de vídeos. Na categoría de vídeo-facermos hai dende receitas de cociña ata vídeos sobre como quitar os puntos negros do nariz ou como facer pasta de dentes para elefantes. Na categoría de vídeo-opinarmos as persoas participantes falan de temas tan diversos como a praga da couza guatamalteca, o amor na rede ou o deporte adaptado, entre moitos outros. O xurado, composto por Manolo González, María Lado, Manuel N. Singala, María Yáñez e Pablo Lamosa xa comezou o seu traballo de visionado das pezas.
Todo o mundo pode ser youtubeir@ porque tod@s temos algo que contar. Baixo esta premisa e para fomentar o acceso á videocreación, o programa Youtubeir@s impulsou dende decembro a abril máis de 20 obradoiros por toda Galicia impartidos pola produtora creativa Illa Bufarda.
Youtubeir@s é unha iniciativa dos Servizos de Normalización Lingüística dos concellos de Ourense, A Baña, A Coruña, Ames, Carballo, Mazaricos, Pontevedra, Ribadeo, Santiago de Compostela, Teo e O Grove; e tamén das Universidades da Coruña, Santiago de Compostela e Vigo. Toda a
información sobre o Concurso en www.youtubeiras.gal
O concurso Youtubeir@s anima a encher a rede de vídeos en galego
Ourense, 20 de xaneiro de 2017
O salón de plenos do Concello de Ourense acolleu esta mañá a presentación na cidade o Concurso Youtubeir@s, unha iniciativa dos servizos de normalización lingüística dos concellos da Baña, A Coruña, Ames, Carballo, Mazaricos, Ourense, Pontevedra, Ribadeo, Santiago de Compostela, Teo e O Grove, e tamén das Universidades da Coruña, Santiago de Compostela e Vigo. Youtubeir@s ten a vontade de incrementar o uso do galego nos contidos audiovisuais dunha das redes sociais máis empregadas no mundo -máis de 1.000 millóns de usuarios empregan esta ferramenta, un de cada tres usuarios da internet- e tamén quere incitar e facilitar que tódalas persoas compartan as súas habilidades e criterios con vídeos autoproducidos.
A presentación estivo presidida por Belén Iglesias, concelleira de Cultura do Concello de Ourense, e José María Faílde, director de Planificación do Campus de Ourense, acompañados dos técnicos de normalización lingüística de ambas entidades, Mónica Fernández Valencia e Paulo Cabral. Ao concurso poderán presentarse todas as persoas maiores de 14 anos a través dunha inscrición en liña ata o 28 de abril, segundo se recolle nas bases dispoñibles na súa web.
Os vídeos deben ter unha duración máxima de 5 minutos, estar licenciados en creative commons, producidos en galego e estar dispoñibles na rede social YouTube. Os e as participantes poderán concorrer a dúas categorías: Video-facermos, para videotitoriais que amosen como facer cousas (desde unha receita ata a como instalar un programa informático); e Vídeo-opinarmos, para vídeos nos que se achegue unha opinión ou valoración sobre calquera tema (valoración dun filme, opinión sobre un tema de actualidade...).
Cada unha destas categorías vai ser premiada cunha contía de mil euros e tamén se asignarán catro mencións honoríficas de cincocentos euros segundo os criterios de valoración que terá en conta o xurado, composto por profesionais da comunicación audiovisual.
Youtubeir@s tamén ofrece formación específica de videocreación para compartirmos os saberes todos e aprendermos a comunicar coa linguaxe audiovisual. Saca o youtubeir@ que levas dentro!
1. No Salón de Graos do edificio de Facultades os días 7 de febreiro de 19.00 a 20.00 horas e o 14 de febreiro de 18.00 a 20.00 horas
2. No Centro de Coñecemento La Molinera os días 10 de febreiro de 18.00 a 19.00horas e o 17 de febreiro de 18.00 a 20.00 horas.
En que consiste o curso?
Cada participante ten o reto de crear un vídeo para calquera das dúas categorías de Youtubeir@s – Concurso de vídeos na Rede: vídeo-facermos ou unha vídeo-opinarmos en galego durante o obradoiro.
Na primeira sesión formativa, dunha hora de duración, vemos os consellos básicos para sacarlle o maior partido á cámara dos nosos dispositivos móbiles e aprendemos a mellor forma de transmitir os nosos coñecementos (guión). Na segunda sesión formativa, de dúas horas de duración, editamos o material e aprenderemos a subilo a YouTube. Entre ambos os dous encontros formativos ofrecemos asistencia en liña para calquera dúbida que poda xurdir ata antes da segunda sesión formativa.
Para ampliar información >
Youtubeir@s, o concurso que quere encher a Rede de vídeos en galego
Santiago, novembro de 2016
A vicerreitora de Servizos Universitarios do Campus de Lugo, Carme Silva, maila coordinadora de Youtubeir@s, e técnica de Normalización Lingüística do Concello de Ourense, Mónica Fernández Valencia, presentaron o programa, que atende ás novas tendencias sociais na comunicación actual no que fai, sobre todo, ao papel activo dos e das youtubers na rede.
Youtubeir@s é unha iniciativa dos servizos de normalización lingüística dos concellos da Baña, A Coruña, Ames, Carballo, Mazaricos, Ourense, Pontevedra, Ribadeo, Santiago de Compostela, Teo e O Grove; e tamén das Universidades da Coruña, Santiago de Compostela e Vigo. A presentación do concurso estivo precedida por unha reunión de traballo de representantes destas administracións que persegue concretar as liñas de actuación conxuntas para a promoción do galego como servizo á cidadanía e concienciar sobre a importancia das TIC á hora de revalorizar a lingua.
Youtubeir@s ten a vontade de incrementar o uso do galego nos contidos audiovisuais dunha das redes sociais máis empregadas no mundo e tamén quere incitar e facilitar que tódalas persoas compartan as súas habilidades e criterios con vídeos autoproducidos. Hoxe en día, YouTube é a segunda rede social máis empregada, despois de Facebook, superando os mil millóns de usuarias e usuarios que descobren, visualizan e comparten vídeos.
“Youtubeir@s - Concurso de vídeos na rede” vai dar comezo o vindeiro 1 de decembro e o prazo de presentación de vídeos hase prolongar ata o 28 de abril. Segundo se recolle nas bases - dispoñibles na web do concurso (www.youtubeiras.gal) - poderán presentarse tódalas persoas maiores de 14 anos a través dunha inscrición en liña.
Os vídeos deben ter unha duración máxima de 5 minutos, estar licenciados en creative commons, producidos en galego e estar dispoñibles na rede social YouTube. Os e as participantes poderán concorrer a dúas categorías: Video-facermos, para videotitoriais que amosen como facer cousas (desde unha receita ata a como instalar un programa informático); e Vídeo-opinarmos, para vídeos nos que se achegue unha opinión ou valoración sobre calquera tema (valoración dun filme, opinión sobre un tema de actualidade...).
Cada unha destas categorías vai ser premiada cunha contía de mil euros e tamén se asignarán catro mencións honoríficas de cincocentos euros segundo os criterios de valoración que terá en conta o xurado, composto por profesionais da comunicación audiovisual.
O programa Youtubeir@s ofrece tamén obradoiros formativos para todas aquelas administracións locais que desexen programalos. Estas accións formativas, que se han desenvolver de maneira parella ao concurso, estarán impartidas pola produtora audiovisual Illa Bufarda. Con elas, o que se busca é achegar o proceso creativo a calquera persoa que poida estar interesada e facer accesible o uso das redes socias e da linguaxe audiovisual para a transmisión de saberes e opinións.
Para ampliar información >
Mónica Fernández Valencia, coordinadora de Youtubeir@s


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl gl gl gl gl gl gl gl gl en en gl pt en fr gl en gl en gl gl en es en pt en es

text:
Aprobado o Plan estratéxico de subvencións da Concellería de Cultura - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Aprobado o Plan estratéxico de subvencións da Concellería de Cultura
Máis de medio millón de euros para actividades culturais na cidade
O Concello de Ourense vén de presentar o Plan Estratéxico de Subvencións da Concellería de Cultura para os vindeiros dous anos. En total, 534.400 euros destinados tanto á realización de actividades, ao tecido cultural de base e ás empresas culturais. “Máis de medio millón de euros, en definitiva, para apoiar e potenciar as manifestacións, iniciativas e actividades culturais e festivas que contribúen a dinamizar a cidade e a poñer en valor o patrimonio inmaterial de Ourense”,  sinalaba o alcalde, Jesús Vázquez, na rolda de prensa posterior á xunta de goberno desta mañá. A novidade do plan estratéxico é unha liña de axudas de 100.000 euros anuais para empresas que organicen e poñan en marcha festivais, ciclos ou mostras relacionadas coas artes escénicas ou musicais e que contribúan a dinamizar a vida cultural da cidade.
As partidas, con carácter anual -durante os dous vindeiros anos-, repártense en tres grandes bloques:
Subvencións en réxime de concorrencia competitiva (210.000 euros anuais) repartidos para asociacións e entidades sen fin de lucro (60.000 euros); Comisións de festas e entidades sen fin de lucro que desenvolvan accións no eido festivo (50.000 euros), “unha liña de axudas específicas posta en marcha por este goberno municipal”; e, como novidade, unha partida para a realización de festivais, ciclos ou mostras relacionadas coas artes escénicas ou musicais(100.000 euros) “coa fin de contribuír a dinamizar o sector e potenciar aos creadores e artistas locais”, en palabras do rexedor.
Convenios con entidades de utilidade pública que desenvolven actividades continuadas no eido cultural e contribúen a dinamizar a oferta da cidade: Liceo, Ateneo, Coral de Ruada e Cineclube Padre Feijóo, con 6.000 euros cada un (24.000 euros anuais).
Premios (33.200 euros anuais), que serían para os concursos de deseño dos carteis do ciclo festivo (Entroido, Maios, festas de Ourense, Samaín e Magosto); premio Risco de creación Literaria; premio de Poesía Cidade de Ourense; concurso de comparsas e carrozas do Entroido; concurso de Maios e Coplas; concurso de disfraces Entroido de Verán; concurso de Beléns; e outros premios (Pintura rápida, Maratón Fotográfico e Ouff Escola)


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl it gl gl gl gl gl gl gl en gl gl gl en en gl pt en fr gl en gl en gl gl en es en pt en es

text:
Normalización Lingüística (Novas) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
O Concello convida a cidadanía a participar nos II Premios Youtubeir@s, para encher a internet de vídeos producidos en galego
Ourense, marzo de 2018
O Concello de Ourense convida a cidadanía a participar na segunda edición dos Premios Youtubeir@s, unha iniciativa que ten como finalidade promover e darlle visibilidade ao uso do galego a través da rede social de vídeos máis grande do mercado global: Youtube.
Ate o xoves, 15 de marzo, as persoas interesadas poderán presentar as súas propostas, en tres categorías: vídeo-facermos, vídeo-opinarmos e canle e optar así a 3 premios de 1.000 euros e cinco de 500 euros para os vídeos gañadores.
O xurado valorará tanto o enxeño e a creatividade coma a calidade técnica, a eficiencia comunicativa ou a calidade lingüística.
Vídeo-Facermos. Esta categoría é para os vídeos nos que se amosen os saberes e procesos de elaboración a través de titoriais para que outra xente poida aprender. Así, entrarían nesta categoría receitas de cociña, trucos de maxia, habilidades especiais, etc.
Vídeo-opinarmos. Trátase de expor unha opinión ou valoración arredor dun tema de interese e dun xeito argumentado. A temática é libre.
Canle. Pódese presentar ao certame unha propia canle de vídeos, sempre que sexan de produción propia. Valorarase a calidade na creación de contidos, a traxectoria, a constancia e a capacidade de repercusión (número de visualizacións, comentarios, interaccións...)
Na primeira edición dos Premios, Ourense tivo un protagonismo moi activo con dez participantes. A presentada por Eira Losada chegou até a final do concurso. Para esta segunda edición, o propio alcalde, Jesús Vázquez, anima á participación con este vídeo.
Toda a información e bases completas, en www.youtubeiras.gal